මහ ලේකම්වරයාගේ මේ කටයුත්ත එක්සත් ජාතීන්ගේ සංවිධානය ආරම්භ කිරීමේ මූලික ලියැවිල්ලේ සිද්ධාන්තවලට සම්පූර්ණයෙන් පටහැනි බවද ඇමැතිවරයා අවධාරණය කරයි.කුමන දෘෂ්ටි කෝණයෙන් ගත්තත් මෙය සම්පූර්ණයෙන් වැරදි ක්‍රියාවක් බව ප්‍රකාශ කරන ඇමැතිවරයා ජනාධිපති මහින්ද රාජපක්ෂ මහතා මේ යෝජනාව පිළිබඳ රජයේ දැඩි විරෝධය පළ කර තිබෙන බවත් කියයි.ඇමැතිවරයා මේ අදහස් පළ කෙළේ ඇමැති මණ්ඩල තීරණ දැනුම් දීමේ මාධ්‍ය හමුවට රජයේ ප්‍රවෘත්ති දෙපාර්තමේන්තුවේදී ඊයේ (10) එක්වෙමිනි.මීට මාස කිහිපයකට පෙර ජිනීවා නුවරදී රැස් වූ මානව හිමිකම් කවුන්සිලය ශ්‍රී ලංකාවට එරෙහි මානව හිමිකම් කඩකිරීමේ චෝදනා දීර්ඝ වශයෙන් සාකච්ඡා කළ අතර ඒවා බහුතර ඡන්දයෙන් පරාජය කර තිබියදී මහ ලේකම්වරයා මේ ගත් තීන්දුව නිවැරදි නොවන බව ඇමැතිවරයා ප්‍රකාශ කෙළේය.ප්‍රබල රටවල් කිහිපයකට වුවමනා ආකාරයට ශ්‍රී ලංකාව පාලනය කළ නොහැකි බව පැවැසූ ඇමැතිවරයා කෙටි කාලීන දේශපාලන කරුණු සලකා මෙවැනි දේ නොකළ යුතු බවත් අවධාරණය කෙළේය.ජනාධිපතිවරණය අවස්ථාවේදීත් මෙවැනි දේ සිදුවූ බව සඳහන් කළ ඇමැතිවරයා මේ පිටුපස ඇත්තේ ආණ්ඩු වෙනස් කිරීමේ අවශ්‍යතාවක් දැයි කල්පනා කළ යුතු බවත් මේ රටේ අභ්‍යන්තර දේශපාලන කටයුතුවලට අයුතු ලෙස මැදිහත් වීමේ උත්සාහයක්දැයි සැක මතුවන බවත් කීවේය.